UPDATE Ştefan Caramitru, fiul actorului Ion Caramitru, a transmis, luni seară, printr-un comunicat de presă, că în urmă cu zece zile a avut un incident verbal minor cu Valentin Dragnea, pe strada pe care locuiesc amândoi, el spunând că soţia acestuia i-a persiflat, iar el le-a reproşat asocierea cu PSD şi agresivitatea generală faţă de cetăţeni.

„Într-adevăr, în urmă cu aproximativ 10 zile a avut loc un incident verbal minor în trafic pe strada unde locuiesc (maşina pe care o conduceam nu putea avansa din cauza autoturismului care bloca strada în care se aflau - ulterior am aflat - Valentin Dragnea şi soţia acestuia, conduşi de un şofer). Am claxonat pentru a semnaliza prezenţa noastră şi intenţia de a avansa, moment după care pasagerii au coborât din maşină. În acel timp a avut loc o altercaţie verbală cu doamna Dragnea, moment în care dl. Dragnea a plecat în grabă şi a intrat în curtea imobilului. Soţia acestuia ne-a persiflat, folosind o atitudine lipsită de eleganţă, iar noi am reproşat asocierea cu PSD şi agresivitatea generală faţă de cetăţeni", afirmă Ştefan Caramitru.